《题东坡游赤壁图》
明代·李昌祺

东坡先生人中龙，才高屡被群小攻。遭谗近谪齐安东，渔樵混迹忘显融。

岂以得丧留心胸，吊古惟访前代踪。两游赤壁当秋冬，扁舟泛泛波溶溶。

东山月出来清风，举酒属客谈从容。缅怀公瑾真英雄，破敌于此成奇功。

老瞒胆落摧兵锋，烟尘涨天烈火红。楼橹灰灭须臾中，故垒回首生蒿蓬。

运去物改世不同，沉沙遗戟埋榛丛。临流但见双崖穹，崖根下俯冯夷宫。

滔滔江汉仍朝宗，孙曹意气宁重逢。千年往事付画工，兴亡割据俱已空，惟有两赋传无穷。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。